Sayyid Khalid bin Barghash Al-Busaid (1874 – 1927) (kwa mwandiko wa Kiarabu خالد بن برغش البوسعيد) alikuwa mtawala wa 6 wa Usultani wa Zanzibar. Alikuwa sultani kwa siku tatu pekee kuanzia tarehe 25 Agosti hadi 27 Agosti 1896 akaondolewa madarakani na Waingereza kwa nguvu ya jeshi katika Vita ya Uingereza dhidi ya Zanzibar. Khalid bin Bargash alikuwa mwana wa kwanza wa Sayyid Barghash bin Said Al-Busaid. Baada ya kifo cha mjomba wake, sultani Hamad bin Thuwaini wa Zanzibar, alitangazwa na sehemu ya viongozi kuwa sultani mpya, lakini wengine walimpinga. Kulikuwa na uvumi wa kwamba alisababisha kifo cha mjomba wake kwa kumsumisha. Basil Cave, balozi wa Uingereza aliwahi kumkubali mgombea mwingine kutoka familia ya sultani, Hamud bin Mohammed, hakuwa tayari kumwona Khalid kwenye kiti cha mtawala akirejea mkataba kati ya Uingereza na Zanzibar ya mwaka 1890 iliyowapa Waingereza nafasi ya kumkubali sultani mpya. Khalid alipewa muda wa kuondoka katika jumba la Sultani akakataa, akakusanya zaidi ya askari 2000 tayari kwa utetezi. Asubuhi ya 27 Agosti 1896 Waingereza walikuwa na manowari 5 tayari kwenye bandari ya Zanzibar zilizolengesha bunduki zake kwa jumba la sultani.